Izdaja soglasja za pridobitev oziroma odsvojitev delnic prireditelja oziroma koncesionarja in za naložbe v kapital pravnih oseb 
Podrobnejšo vsebino dokumentacije in podrobnejšo vsebino kriterijev za izdajo soglasja za pridobitev ali odsvojitev delnic prireditelja oziroma koncesionarja in za naložbe v kapital pravnih oseb predpisuje Uredba o določitvi dokumentacije in ureditvi drugih vprašanj v zvezi z izdajo soglasja za pridobitev oziroma odsvojitev delnic in za naložbe v kapital pravnih oseb (Uradni list RS, št. 127/03 in 109/12; v nadaljnjem besedilu: Uredba).
Uredba določa, da mora pravna oseba, ki želi pridobiti soglasje za pridobitev delnic ali deležev prireditelja oziroma koncesionarja (v nadaljnjem besedilu: vlagatelj) k posamezni točki iz četrtega odstavka 32. člena Zakona o igrah na srečo (ZIS) priložiti:
a. k 1. točki:
· firmo, sedež in matično številko vlagatelja,
· ustanovitveni akt (statut, družbena pogodba),
· kratko zgodovino vlagatelja, 
· potrdilo iz kazenske evidence ministrstva, pristojnega za pravosodje, za člane uprave oziroma   poslovodstvo vlagatelja, oziroma ustrezno potrdilo pristojnega organa, če je vlagatelj tuja oseba,
· potrdilo iz kazenske evidence ministrstva, pristojnega za pravosodje, za fizične osebe, ki posedujejo več kot 25 % delež vlagatelja oziroma ustrezno potrdilo pristojnega organa, če je vlagatelj tuja oseba,
· potrdilo iz kazenske evidence ministrstva, pristojnega za pravosodje, za dejanske lastnike vlagatelja, ki so fizične osebe, 
· poročilo o plačilni sposobnosti vlagatelja (BON 2), ki ga izda Agencija Republike Slovenije za  javnopravne evidence in storitve, oziroma drugo ustrezno potrdilo, če je vlagatelj tuja oseba;

b. k 2. točki:
· izpisek iz sodnega registra oziroma drugega ustreznega javnega registra, če je vlagatelj tuja oseba;

c. k 3. točki:
· seznam vseh delničarjev vlagatelja, ki za posameznega delničarja vsebuje najmanj ime in priimek ter naslov oziroma firmo in sedež, skupni nominalni znesek delnic in odstotek udeležbe v osnovnem kapitalu vlagatelja, 
· podatke o dejanskih lastnikih vlagatelja (izpis iz Registra dejanskih lastnikov, ki se vodi pri AJPES) ter v primeru, da je dejanski lastnik delniška družba, seznam vseh delničarjev iz prejšnje alineje,
· revidirano letno poročilo za zadnje poslovno leto za delničarja vlagatelja, ki poseduje več kot 10  % delež vlagatelja, oziroma letno poročilo za zadnje poslovno leto, če delničar ni zavezan k revidiranju, 
· podatke o upravljavskih in kapitalskih povezavah delničarjev vlagatelja, še zlasti pa o povezavah s prireditelji oziroma koncesionarji, pravnimi osebami, katerih dejavnost je s področja razvoja in proizvodnje igralniških tehnologij oziroma sistemov za nadzor prirejanja iger na srečo in z izvajalci drugih storitev, ki so neposredno povezane s prirejanjem iger na srečo; 

č.	k 4. točki:
· revidirano letno poročilo za zadnji dve poslovni leti; 

d. k 5. točki:
· potrdilo davčnega organa države, kjer ima tuja oseba sedež, o poravnanih davkih, prispevkih in drugih obveznih dajatvah oziroma navedbo vseh zapadlih davčnih in drugih javnofinančnih obveznosti z nominalno vrednostjo na dan zapadlosti, med njimi tudi odloženih obveznosti, četudi jim rok plačila še ni potekel; 

e. k 6. točki:
· seznam oseb, ki so posredno ali neposredno povezane z vlagateljem, z opisom načina povezave, 
· seznam vseh delničarjev za posamezno osebo, ki je posredno ali neposredno povezana z vlagateljem, s podatki iz prve alinee c) točke tega člena, 
· revidirano letno poročilo za zadnje poslovno leto za pravno osebo, v kateri vlagatelj poseduje več kot 10 % delež, oziroma letno poročilo za zadnje poslovno leto, če pravna oseba ni zavezana k revidiranju, 
· kopijo podjetniških pogodb in delničarskih sporazumov med vlagateljem in z njim povezanimi osebami, če se nanašajo na dejavnost prirejanja iger na srečo; 

f. k 7. točki:
· podatke o odsvojitelju delnic oziroma deležev, 
· podroben opis nameravanega pravnega posla z navedbo količine in nominalne vrednosti delnic, deleža v kapitalu prireditelja oziroma koncesionarja in deleža glasovalnih pravic prireditelja oziroma koncesionarja, 
· navedbo elementov pravnega posla (cena, način, roki in zavarovanje plačila); 

g. k 8. točki:
· navedbo razlogov za pridobitev delnic oziroma deležev; 

h. k 9. točki:
· opredelitev ciljev pridobitve delnic oziroma deležev in razloge, s katerimi se utemeljuje, da bodo s pridobitvijo delnic oziroma deležev ti cilji doseženi; 

i. k 10. točki:
· oceno vpliva pridobitve delnic oziroma deležev na prihodnje poslovanje prireditelja oziroma koncesionarja, zlasti s poudarkom na tržni in finančni oceni njegovega nadaljnjega razvoja v primeru posredne ali neposredne pridobitve več kot 25 % deleža;

j. k 11. točki:
· drugo dokumentacijo, o kateri vlagatelj sodi, da bo na njeni podlagi mogoče oceniti primernost vlagatelja kot delničarja oziroma družbenika  prireditelja oziroma koncesionarja in vpliv pridobitve delnic oziroma deležev na prihodnje poslovanje prireditelja oziroma koncesionarja in razvoj dejavnosti prirejanja iger na srečo. 
V primeru, ko zahtevo za izdajo soglasja za pridobitev delnic prireditelja oziroma koncesionarja poda oseba iz prvega odstavka 55.a člena ZIS ali koncesionar za igralnico, mora ta vsebovati le dokumentacijo iz točk f) do točke j).
V primeru, ko zahtevo za izdajo soglasja za pridobitev delnic oziroma deležev prireditelja oziroma koncesionarja poda fizična oseba, mora zahteva vsebovati dokumentacijo iz točk f) do j) in podatke o izobrazbi, poklicu, zaposlitvi, izkušnjah pri prirejanju iger na srečo, izpolnjevanju davčnih in drugih javnofinančnih obveznosti ter potrdilo iz kazenske evidence ministrstva, pristojnega za pravosodje oziroma ustrezno potrdilo pristojnega organa, če gre za tujo osebo. V primeru, da bo skupaj z nameravano pridobitvijo delnic oziroma deležev koncesionarja za igralni salon, delež fizične osebe posredno ali neposredno presegel 10 % delež v koncesionarju za igralni salon, mora fizična oseba predložiti tudi podatke o upravljavskih in kapitalskih povezavah, še zlasti pa o povezavah s prireditelji oziroma koncesionarji, pravnimi osebami, katerih dejavnost je s področja razvoja in proizvodnje igralniških tehnologij oziroma sistemov za nadzor prirejanja iger na srečo in z izvajalci drugih storitev, ki so neposredno povezane s prirejanjem iger na srečo.

